Kategorie: Esra - Jaco se Bybelkoerant
SILO. – 'n Seun het hier daarop aanspraak gemaak dat God in die nag aan hom verskyn het met 'n boodskap aan sy mentor, die hoëpriester Eli.
Die seun, Samuel, is 'n gewilde helper vir diegene wat hulle offers na die altaar bring, aangesien Eli se twee eie seuns, Hofni en Pinehas, nie die aanbidders goed behandel nie en dikwels aanspraak maak op meer as hulle regmatige deel van die offer. Onbevestigde berigte lui dat die boodskap wat Samuel van God ontvang het, juis oor hierdie twee seuns handel.
Toe Eli om kommentaar genader is, was hy vol lof vir die skrander seun. "Hy gaan dit nog ver bring, kan ek julle verseker," het hy opgemerk. Hy wou nie veel sê oor berigte dat God 'n oordeel oor sy twee seuns aangekondig het nie. "Hy is die Here, laat Hom doen soos Hy wil," was sy enigste antwoord.
Samuel het op 'n baie besondere wyse in die tabernakel beland. Sy moeder, Hanna, was onvrugbaar. Nadat sy 'n gelofte teenoor die Here afgelê het, het sy egter swanger geraak, en is Samuel gebore. Toe hy gespeen is, het sy hom na Eli gebring soos sy aan God beloof het, sodat hy sy lewe in diens van God kan wy.
Die oudstes van die stad hier is vol hoop dat Samuel die geestelike leier van die Israeliete sal word. Daar is 'n groot honger na die woord van die Here, het hulle gesê, maar dit lyk nie of Eli se seuns die leisels by hulle bejaarde vader sal kan oorneem nie. "As God aan Samuel verskyn het, is dit die antwoord op ons gebede," het 'n man bewoë opgemerk.
Lees meer hieroor in 1 Sam. 1-3.
JODE KAN TERUGKEER NA VADERLAND
BABEL. – Daar was gister uitbundige vreugde in die stad se Joodse gemeenskap toe koning Kores 'n proklamasie uitgevaardig het wat hulle in staat stel om na hulle vaderland terug te keer en die tempel in Jerusalem te herbou.
Die terugkeer lui 'n nuwe tydvak vir die Jode in nadat hulle 70 jaar lank hier in ballingskap gelewe het. Hulle is destyds deur die groot Babiloniese koning Nebukadnesar hierheen gebring as deel van sy beleid om volke te hervestig om so stabiliteit in sy ryk te bewerkstellig. As strafmaatreël het hy ook die groot tempel wat koning Salomo nog gebou het, met die grond gelyk gemaak.
Lees hiervan in Esra 1.
Daar was nie altyd 'n aarde nie, sê Teo Loog
JERUSALEM. – 'n Bekende geleerde in die stad, prof. Teo Loog, het gisteraand op 'n vergadering van die argeologiese vereniging gesê al sy navorsing dui daarop dat daar nie altyd 'n aarde was nie.
"Wat my besonderlik opgeval het in my navorsing oor die verhale van die oertyd, is dat daar geen volk is wat nie in sy oorgelewerde tradisies 'n verhaal het oor die ontstaan van alle dinge nie. In die meeste verhale is die wêreld soos ons hom ken, die gevolg van 'n oerstryd tussen die skeppergod en die god van chaos," het hy gesê. In die korpus van skeppingsverhale is die verhaal wat in die Bybel opgeteken is egter uniek in dié sin dat hierdie verhaal nie weet van enige stryd rondom die skepping nie. Genesis, die eerste boek in die Bybel, praat net van een God, Jahwe, wat van die begin af daar was. Volgens die Bybel het alles wat ons om ons sien, deur 'n magswoord uit sy mond ontstaan. Vóór die skepping was daar egter niks. Net God.
"Dit laat jou gedagtes duisel om te dink aan 'n heelal met niks – geen aarde, geen son, sterre, niks. Net God. En tog was dit eers so," aldus prof. Loog.
Lees meer hieroor in Gen. 1 en 2.
Jy begin vandag met 'n nuwe jaar. Dit is daarom goed om weer 'n slag stil te word met die wonderlike troos dat God die God is van nuwe beginne. Hy kan iets nuuts begin waar alles vir ons verlore of hopeloos lyk. Miskien is jou moed laag. Miskien lê daar uitdagings voor wat vir jou te groot voel om te hanteer. Onthou dan: God kan wondere doen!
Hy het aan die begin uit niks 'n heel nuwe wêreld gemaak. Hy het in Eli se dae met 'n jong seun nuut begin. Hy het die ballinge 'n nuwe kans gegee. Hy kan ook deur sy wondermag in jóú lewe iets nuuts begin. Hy kan in sy wondergenade vir jou deure laat oopgaan waarvan jy nooit eers kon droom nie!
Dit het Dawid laat uitroep: "U leer my hoe om te lewe. By U is daar oorvloedige blydskap. Uit u hand kom net wat mooi is" (Ps. 16:11). Hy kan vir jou vreugde en vrede bring wat alle verstand te bowe gaan (vgl. Fil. 4:7). Vandag kan vir jou die begin wees van 'n nuwe lewe – 'n lewe waarin God telkens op 'n nuwe wyse werk.